Даьла къахетам боккха хилар бахьан долаш, вай къам юха ший мехках кхет. Бакъда цу юкъа цар дезалах ши саг къаьставар, ши йиша цига дIайоллаш моттиг нийсъеннаяр арахьа яьккхача хана. Мехках боахаш цар хинна боахам: ков-карт, цIенош – кхы ер ма бий аьнна эргабаланза болаш хиннаб. Вешта, саьргех дийца цхьа цIалг-м даь хиннад кердача фусам-даьша. ХIанз дезалга хьажа а цунна напагIа тIада а дезар дукхагIча даькъе ше воландаь, сихагIа балха дIанийсвала гIертар зIамига саг. Лоаццача хана Наьсарерча районо болх баьчул тIехьагIа, из деша вода Шолжа-ГIалий тIа болх беш йолча хьехархой курсашка. Хетаргахьа, цу балхах из дика лоархIавеш хиннав. Цунна дола тешал да, цо болх бу моттигаш хувцалуш а, кердача балхаш тIа из хьежавеш а, лакхлуш а хинна хилар. Хьехархочун болх беш цхьа шу даьккхача, завуч хул цох, кхы а шу даьлча – Наьсарен района халкъа дешара отдела инспектор. Бакъда цу ханале цо дийшар кIезига дар, лакхара толамаш доахаш, балха тIа дIахо а лакхлуш дIаваха. Наха, мехка кхы а дукхагIа накъаваргвола наькъаш дар цо хIанз лийхараш. Цу уйланца вахар из Нохч-ГIалгIай паччахьалкхен хьехархой институте деша. Болх бешше, из толамца чакх а яьккхар. ТIаккха цун таро хилар наьна мотт, литертура санна, эрсий мотт, литература хьеха а.